คำสั่งหัวหน้าคณะรักษาความสงบแห่งชาติ ที่ 8/2558 เรื่อง การเลือกกรรมการแทนตำแหน่งที่ว่างในคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ
คำสั่งหัวหน้าคณะรักษาความสงบแห่งชาติ
คำสั่งหัวหน้าคณะรักษาความสงบแห่งชาติ
ที่ ๘/๒๕๕๘
เรื่อง
การเลือกกรรมการแทนตำแหน่งที่ว่างในคณะกรรมการกิจการกระจายเสียง
กิจการโทรทัศน์
และกิจการโทรคมนาคมแห่งชาติ
 

ตามที่ประธานสภานิติบัญญัติแห่งชาติได้แจ้งให้นายกรัฐมนตรีทราบตามมาตรา
๑๗ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. ๒๕๕๓ ว่า
สภานิติบัญญัติแห่งชาติมีมติไม่รับบัญชีรายชื่อผู้สมควรเป็นกรรมการกิจการกระจายเสียง
กิจการโทรทัศน์ และกิจการโทรคมนาคมแห่งชาติ ด้านกฎหมาย ตามที่มีการสรรหาและคัดเลือกมา
๔ คน เพื่อให้สภานิติบัญญัติแห่งชาติเลือกให้เหลือจำนวน ๑ คน
จึงขอให้นายกรัฐมนตรีนำบัญชีรายชื่อดังกล่าวเสนอคณะรัฐมนตรีเพื่อพิจารณาและดำเนินการเลือกให้แล้วเสร็จภายใน
๓๐ วันนั้น คณะรัฐมนตรีได้ขอให้คณะกรรมการกฤษฎีกาเสนอความเห็นในข้อกฎหมายและแนวทางปฏิบัติ
ซึ่งคณะกรรมการกฤษฎีกา (คณะพิเศษ) ได้เสนอความเห็นว่า
โดยที่สภานิติบัญญัติแห่งชาติได้เคยพิจารณาบัญชีรายชื่อดังกล่าวแล้วและมีมติไม่รับรายชื่อทั้งหมดตามบัญชีนั้น
การที่คณะรัฐมนตรีจะเลือกบุคคลใดตามบัญชีรายชื่อนั้นต่อไปจึงเป็นการไม่ชอบด้วยเหตุผล
ทั้งคณะรัฐมนตรีจะพิจารณาบุคคลอื่นใดนอกเหนือไปจากบุคคลตามบัญชีรายชื่อนั้นมิได้
คณะรัฐมนตรีจึงมีมติเมื่อวันที่ ๒๐ เมษายน พ.ศ. ๒๕๕๘ ว่าไม่สมควรที่จะดำเนินการตามที่ประธานสภานิติบัญญัติแห่งชาติแจ้ง

กรณีนี้จึงเป็นความจำเป็นเพื่อประโยชน์ในการปฏิรูปราชการแผ่นดินและแก้ไขข้อขัดข้องทางกฎหมาย
อาศัยอำนาจตามความในมาตรา ๔๔ ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช
๒๕๕๗ หัวหน้าคณะรักษาความสงบแห่งชาติโดยความเห็นชอบของคณะรักษาความสงบแห่งชาติ จึงมีคำสั่งให้
กสทช. ประกอบด้วยกรรมการเท่าที่เหลืออยู่ในปัจจุบัน โดยไม่ต้องดำเนินการสรรหาและคัดเลือกบุคคลใดแทนตำแหน่งที่ว่างตามมาตรา
๑๗
แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. ๒๕๕๓ และเมื่อมีเหตุที่จะต้องมีการเลือกกรรมการใน
กสทช. แทนตำแหน่งที่ว่างลงในอนาคต
ในกรณีเช่นว่านั้นให้ผู้ที่เกี่ยวข้องดำเนินการตามกฎหมายโดยอนุโลมต่อไป

คำสั่งนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป[๑]


สั่ง ณ
วันที่ ๒๔ เมษายน พุทธศักราช ๒๕๕๘
พลเอก
ประยุทธ์ จันทร์โอชา
หัวหน้าคณะรักษาความสงบแห่งชาติ








ปริยานุช/ผู้จัดทำ
๒๗ เมษายน ๒๕๕๘

ปริญสินีย์/ผู้ตรวจ
๒๗ เมษายน ๒๕๕๘







[๑] ราชกิจจานุเบกษา
เล่ม ๑๓๒/ตอนพิเศษ ๙๔ ง/หน้า ๑/๒๔ เมษายน ๒๕๕๘